Amptenare móét voortaan paartjies van selfde geslag trouArgieffoto Huweliksbevestigers van die staat mag nie meer weier om mense van dieselfde geslag in die eg te verbind nie, maar binnelandse sake word ŉ oorgangstyd van 24 maande vir opleiding gegun. Die nasionale vergadering het Donderdag die Wysigingswetsontwerp op Burgerlike Verbintenisse aanvaar wat artikel 6 van die wet herroep wat huweliksbevestigers die reg gegee het om nie selfdegeslagpaartjies in die huwelik te bevestig nie op grond van “gewete, godsdiens en geloof”. Die meeste partye het die wysigingswetsontwerp gesteun, maar sommige parlementslede het beswaar gemaak teen die lang oorgangstydsperk voor die wet verandering word. Die Cope-LP Deidre Carter het die wetsontwerp voorgestel. Sy het Donderdag gesê: “In ons grondwetlike demokrasie kan dit nie geduld word dat staatsamptenare die reg gegun word om te besluit wie hulle wil dien en wie nie.” Die ANC het ook die wysiging gesteun. Die ANC-LP Hlomani Chgauke het gesê van die 409 kantore van binnelandse sake landwyd bedien die meeste nie selfdegeslagpaartjies nie. “Wat ontstellend is,” het hy gesê, “is dat amper 88% van die huweliksbevestigers in dié departement daarvan vrygeskeld word selfdegeslagpaartjies te trou.” Hanif Hoosen, DA-LP, het gesê die 24 maande lange oorgangstyd is “problematies” en het gevra dat dit geskrap word. “Hoekom moet enige amptenaar die reg hê om te kies en keur watter wet hy of sy wil gehoorsaam of nie? Dis verkeerd. As jy in die staat se diens is, moet jy alle burgers dien. Wat mense in hul slaapkamer doen, het niks met jou uit te waai nie.” Drie partye, die ACDP, die NFP en die African Independent Congress het die wetsontwerp teengestaan. Kenneth Meshoe, ACDP-leier, het gewaarsku dis die eerste stap in die staat se beheer oor kerke. “Ons Grondwet beskerm vryheid van gewete, godsdiens en geloof en dis die parlement se plig om toe te sien dat mense nie in die werkplek teen hul gewete optree nie. Niemand moet gedwing word om iets te aanvaar wat moreel verkeerd is nie.” Die EFF-LP Hlengiwe Mkhaliphi het van hom verskil en gesê Suid-Afrika is ŉ “grondwetlike demokrasie, nie ŉ godsdienstige demokrasie nie”. “Amptenare wat namens die demokratiese staat optree, moet alle Suid-Afrikaners gelyk bedien.” Die VF Plus se vier LP’s was almal afwesig en het dus nie hul mening uitgespreek nie, maar die party se hoofsweep, dr. Corné Mulder, het gesê sy party het nie ’n probleem met die wysiging van die wet nie, berig Jan-Jan Joubert.